หลายประเทศออกคำเตือน! ระวังระเบิดในไทย-แนะติดตามข่าวสารใกล้ชิด
หลายประเทศออกคำเตือน! ระวังระเบิดในไทย-แนะติดตามข่าวสารใกล้ชิด
12 ส.ค. 2559

ผู้สื่อข่าวรายงานว่า เหตุระเบิดเมืองท่องเที่ยวหลายพื้นที่ในไทย ส่งผลให้รัฐบาลหลายประเทศทั้งอังกฤษ ออสเตรเลีย และสหรัฐอาหรับเอมิเรตส์ (ยูเออี) ออกประกาศเตือนภัยพลเมืองในพื้นที่ใกล้จุดเกิดเหตุ ให้ติดตามข่าวสารอย่างใกล้ชิดและปฏิบัติตามคำแนะนำของเจ้าหน้าที่ท้องถิ่น
สำนักข่าวเอพีรายงานเรื่องเหตุระเบิดที่เกิดขึ้นหลายจุดในภาคใต้ของไทยตั้งแต่เมื่อคืนที่ผ่านมา ตั้งข้อสันนิษฐานถึงเบื้องหลังการก่อเหตุ โดยพิจารณาจากช่วงเวลาหลังผ่านพ้นการทำประชามติเรื่องร่างรัฐธรรมนูญ คาดว่าอาจเป็นความพยายามของฝ่ายตรงข้ามในการทำลายชื่อเสียงของรัฐบาลไทย โดยเหตุดังกล่าวเกิดขึ้นเพียงไม่กี่วันก่อนครบรอบ 1 ปี เหตุระเบิดที่ศาลท้าวมหาพรหมในกรุงเทพฯ เมื่อวันที่ 17 ส.ค. 2558 ที่มีผู้เสียชีวิต 20 คน และบาดเจ็บ
ด้านสำนักข่าวเอเอฟพี รายงานโดยอ้างคำของ นายซาคารี อาบูซา ผู้เชี่ยวชาญด้านการทหารในเอเชียตะวันออกเฉียงใต้ ประเมินจากระดับการก่อเหตุ น่าจะมุ่งไปที่จะเป็นฝีมือของผู้ก่อความไม่สงบในสามจังหวัดชายแดนภาคใต้ แต่ก็ใช่ว่าจะเป็นไปไม่ได้ โดยมองว่าการเลือก อ.หัวหินเป็นเป้าหมาย คนร้ายมีจุดประสงค์มุ่งโจมตีประเทศอย่างชัดเจน โดยเป้าหมายหลักอยู่ที่การทำลายเศรษฐกิจของประเทศซึ่งเป็นจุดอ่อนของรัฐบาลนี้ 
อย่างไรก็ตาม ทางการสหรัฐอาหรับเอมิเรตส์และอังกฤษกำลังติดตามความคืบหน้าของสถานการณ์อย่างใกล้ชิด โดยรัฐบาลอังกฤษ ออสเตรเลีย และเอกอัครราชทูตสหรัฐอาหรับเอมิเรตส์ (ยูเออี) ประจำประเทศไทย ได้ประกาศเตือนภัยพลเมืองที่อาศัยหรือท่องเที่ยวใน อ.หัวหิน พร้อมเตือนเรื่องการเดินทางไปยังจังหวัดปัตตานี-ยะลา-นราธิวาส และจังหวัดสงขลา และขอให้ประชาชนติดตามข่าวสาร ปฏิบัติตามคำแนะนำของเจ้าหน้าที่ท้องถิ่น